Bjørn Westh (S), 1998-02-19:
I januar 1997 var der debat om det her.
Dengang blev der vedtaget en dagsorden i Folketinget, og siden har der været arbejdet systematisk med sagen.
Som bekendt afgav regeringen den 10. december 1997 en redegørelse til Folketinget i forlængelse af et forslag til vedtagelse tidligere på året om den fremtidige trafikbetjening af Bornholm, således som det var tilkendegivet i vedtagelsen.
Regeringens redegørelse baserede sig på den da netop afgivne udvalgsrapportanalyse af den fremtidige trafikbetjening af Bornholm.
Regeringen præciserer i sin redegørelse, at trafikbetjeningen af Bornholm med Bornholms geografiske placering er yderst vigtig for såvel det bornholmske erhvervsliv som det bornholmske samfund.
Bornholmstrafikken er helt central for betjeningen af Bornholm, men har også stor betydning for beskæftigelsen på Bornholm og for det bornholmske samfund i det hele taget.
Mange af rammebetingelserne for Bornholmstrafikken ændres i løbet af de kommende år.
For det første udløber charteraftalen for »Peder Olesen« i maj 1999, dernæst bortfalder toldfrit salg i 1999 inden for De Europæiske Fællesskaber.
Hertil kommer, at Øresundsforbindelsen for biler og tog forventes åbnet i år 2000.
Alle disse elementer bevirker, at det vil give et mere sikkert beslutningsgrundlag at udskyde en eventuel beslutning om køb eller længere tids chartring af en hurtigfærge.
Det vil sige, at det vil være mest hensigtsmæssigt først at træffe en mere varig beslutning, når effekten af trafikmængde, trafikmønster, bortfald af toldfrit salg og åbning af Øresundsforbindelsen er kendt.
Det er derfor nødvendigt med en længere periode, inden en sådan beslutning forsvarligt kan tages.
I forbindelse med beslutning om tonnagesammensætning vil det ligesom i dag være meget kostbart at dimensionere tonnagen, så den kan klare enhver spidsbelastningsperiode; trafikmønsteret på Bornholmstrafikken er kendetegnet ved at være meget sæsonbetonet. Regeringen foreslår i sin redegørelse to alternative modeller for en forsøgsperiode fra maj 1999 til udgangen af år 2002, således at der, før en mere varig beslutning kan træffes, vil være et tilstrækkeligt erfaringsgrundlag med hensyn til effekten af det toldfri salgs bortfald, effekten af den faste forbindelse over Øresund og herunder også, hvilken betydning Øresundsforbindelsen og en eventuel hurtigfærge vil få for flytrafikken.
Efter model A fortsætter Bornholmstrafikken med den nuværende tonnagesammensætning frem til år 2002.
»Peder Olesen« beholdes efter udløbet i maj 1999 af den nuværende charteraftale.
Men alternativt kan det også overvejes at chartre en anden konventionel færge for samme periode, en anden færge, der endda kan være nyere.
I løbet af år 2001 påregnes konsekvenserne af bortfaldet af det toldfri salg og åbningen af Øresundsforbindelsen at være kendt, hvorefter man bedre kan dimensionere Bornholmstrafikkens fremtidige tonnagesammensætning.
Efter model B vil »Peder Olesen«, når charterkontrakten udløber i maj 1999, blive erstattet af en indchartret, egnet hurtigfærge indtil udgangen af år 2002. Som nævnt under model A vil der også i denne model være mulighed for at få kendskab til konsekvenserne af bortfaldet af det toldfri salg og af Øresundsforbindelsens åbning.
Desuden vil man få kendskab til Øresundsforbindelsens og indsættelsen af hurtigfærgens betydning for flytrafikken.
Endvidere vil man indvinde erfaringer med hurtigfærgesejlads
i området.
Jeg har den 8. januar 1998 haft en orienterende drøftelse med en lang række repræsentanter for det bornholmske samfund om regeringens redegørelse.
Jeg har umiddelbart derefter nedsat et ekspertpanel, som efter indhentning af oplysninger hos et konsulentfirma om afsøgning af det aktuelle marked for bl.a. egnede hurtigfærger i øjeblikket arbejder med at søge tilvejebragt et tilstrækkeligt beslutningsgrundlag for overgangsperioden, forsøgsperioden indtil udgangen af 2002.
Ekspertpanelet har indtil nu udarbejdet et foreløbigt beslutningsgrundlag, der viser beregninger for de forskellige modeller.
Model A, hvor »Peder Olesen« beholdes eller udskiftes med en anden konventionel færge, vil give et årligt underskud
på mellem 65 mio. kr. og 85 mio. kr., skønnes det.
Model B, hvor Peder Olesen udskiftes med en hurtigfærge, der vil kunne medtage mellem ca. 800 og 1100 passagerer, vil give et årligt underskud på mellem 75 mio. kr. og 95 mio. kr.
Begge tallene er skønsmæssigt angivet.
Sammenlignes tallene med de årlige underskud for modellerne i regeringens redegørelse, er det årlige underskud for model B større end dér angivet.
Tallene i redegørelsen er baseret på forudsætningerne i rapporten »Analyse af den fremtidige trafikbetjening af Bornholm«.
Jeg havde på baggrund af ekspertpanelets meget foreløbige beslutningsgrundlag en drøftelse med Bornholms Amt
den 12. februar 1998
Amtet var repræsenteret af amtsborgmesteren og viceamtsborgmesteren.
Vi blev enige om, at ekspertpanelet skal foretage supplerende analyse af en mere alsidig tonnagesammensætning, som især på længere sigt eventuelt kan resultere i både en bedre søværts betjening af Bornholm og en bedre økonomi for Bornholmstrafikken.
I løsningen indgår muligheden for både hurtigfærger, konventionelle færger samt rene fragtfærger.
Jeg har derfor nu bedt ekspertpanelet om inden udgangen af denne måned at have tilvejebragt et mere fuldstændigt grundlag for en fornyet drøftelse med Bornholms Amt i begyndelsen af marts måned med sigte på, at der i løbet af april vil kunne træffes en beslutning.
I tilslutning til spørgsmålet om tonnagesammensætningen som led i en mere varig løsning drøftede jeg med repræsentanterne for Bornholms Amt at undersøge mulighederne for en flerårig budgetaftale vedrørende Bornholmstrafikken, som skulle indeholde faste rammer for driften af Bornholmstrafikken.
Der skulle være et incitament til at gøre driften så god som overhovedet mulig til glæde for det bornholmske samfund.
Forhandling